Na Yesu yona hedehedede wa ye tubei ye wane,
“Tamowai hesau natunao loheloheyao labui.
Natuna taumulita wa ye hededelau tamana unai ye wane,
‘Tamagu,
yom gogo maudoidi udiyedi yogu tupwa ku leyama.’
Ede yona gogo wa ye soiyei natunao wa udiyedi.
Mayadai hisa se lau na kabo taumulita wa yona gogo maudoidi ye lokunegabaeidi,
na monidi wa ye haidi ede magai wa ye laugabaei ye lau magai hesau kedaloha unai.
Menai kabo yona moni wa ye hepaisowagaibuidi laulau yabayababadi udiyedi.
Yona moni maudoina ye hepaisowahegehe,
na kabo hasahasali lakilakikalilina ye lage tenem magai ne ye haihegehe.
Tenem huyana ne unai meta nige saha hesau kalinawai.
Ede ye lau magai wa tamowaina hesau yona ye paisowa.
Tamowai wa ye hetamali ye lau yona puwaka ye kitakitahetetedi yo ye hekahekaidi.
Ye henuwa bena puwaka wa kadi kai ne ye kaidi,
iyamo nige tamowai hesau ye talamyei taba saha hesau ye kai.
Huyana nuwatusibasiba ye uyoma kalinawai ede ye wane,
‘Tamagu yona taupaisowa meta kadi kai se kaitoledi,
na yau teinai ya hasalikalili nige bayaona kabo ya boita.
Unai kabo ya dalahai ya uyo tamagu unai,
na ya hededelau unai ya wane,
“Tamagu,
ya baꞌaya Yaubada matanaena yo kowa hinage matamyena.
Yau nige ya namwa bena ku kataꞌuyoigau yau natum,
na taba ku kabigau doha yau yom taupaisowa hesau.” ’
Unai ye dalahai ye uyo tamana unai.
Iya sola kedalohaloha unai ye laolaoma na tamana wa ye kitalau natuna ye kita meta nuwana ye kamkamnakalili.
Na ye heloi ye lau natuna wa hesabana,
ede ye haitalagadoi yo ye sumtai.
Na natuna wa ye hededelau tamana unai ye wane,
‘Tamagu,
ya baꞌaya Yaubada matanaena yo kowa hinage matamyena.
Yau nige ya namwa bena ku kataꞌuyoigau natum.’
Na tamana wa ye yogalau yona heyayai tauhaidi udiyedi ye wane,
‘Mwamwayau!
Kaleko namwanamwana kwa baheiyama kwa helikwa,
na nimana unai lin kwa tole,
yo hinage buti kwa helikwa.
Na kwa lau bulumakau natuna sinisinibuna ne kwa koihemwaloi na ta gwauyala yo ta kaikaigogoi.
Matawuwuna natugu ta kana kao doha ye boitako,
na mahana ta unai ye mauliꞌuyo,
ye taukwadalele na ta lobaiꞌuyoi.’
Ede yodi gwauyala lakilakina wa se ginauli.
Tenem mahanana ne unai natuna taubaguna wa koya unai ye paipaisowa.
Huyana ye uyoma numa dedekanawai meta tamowai se wana yo se sobusobu dagugudi ye lapui.
Ede heyayai tauhaina hesau ye yoganei ye laoma na ye henamaiyei meta teina saha ye laulau.
Heyayai tauhaina wa ye hededebui ye wane,
‘Kam kaha wa ye uyoma magai.
Ede tamam bulumakau natuna sinisinibuna wa ye koihemwaloi,
matawuwuna natuna ye uyoma ma namwanamwana.’
Na taubaguna wa ye koipili na nige ye henuwa ye mwalaesae.
Ede tamana ye pesa ye lau na ye kaibwadai bena maiyana se mwalaesae.
Na taubaguna wa ye hededelau tamana unai ye wane,
‘Ku kita ne!
Bolimai hisa yom ya paipaisowa doha yom heyayai tauhaina hesau yo sola nige huya hesau ya kawagabaeigo.
Na iyamo nige gouti natuna ku leyama bena unai kagu kahao maiyaguwao ka kaikaigogoi.
Na teina natum ta yom moni ye gabagaibuidi sinesineo yabayababadi udiyedi,
na ye uyoma magai,
ede bulumakau natuna sinisinibuna ku koihemwaloi iya hesabana.’
Na tamana ye hededelau unai ye wane,
‘Natugu,
huya maudoina kowa maidagu,
yo yogu gogo maudoidi meta kowa yom.
Na teina kam kaha ta kana kao doha ye boitako na mahana ta unai ye mauliꞌuyo,
ye taukwadalele na ta lobaiꞌuyoi.
Unai ye namwa mo taba ta kaikaigogoi yo ta gwauyala.’ ”